Tifla li kienet maħsuba mejta wara t-tsunami li kien laqat ix-Xlokk tal-Asja fl-2004, ġiet irritornata għand familja għaxar snin wara li kienet inġarret mill-ilma. Ranudhatul Jannah kellha biss erba’ snin meta l-mewġ għoli kien ħabat mad-dar tal-familja tagħha f’West Aceh fl-Indoneżja fis-26 ta’ Diċembru 2004. Hi u ħuha ta’ seba’ snin kienu nġarru  mill-mewġ u wara xahar sħiħ iffitxuhom, il-ġenituri tagħhom tilfu t-tama li jsibu lil uliedhom ħajjin. Ommha, Jamaliah ddeskriviet il-ferħ tagħha meta reġgħet ingħaqdet ma’ bintha bħala miraklu. Kien iz-ziju ta’ Jannah li kien ra tifla miexja lejn id-dar mill-iskola u li kienet tixbaħ ħafna lin-neputija tiegħu. Wara li ndaga fuqha, skopra li t-tifla kienet inġarret mit-tsunami ‘l bogħod minn Aceh għal gżejjer remoti fil-Lbiċ tal-provinċja. Kien hemm fejn Jannah kienet salvata minn sajjied li ħadha miegħu u rabbitha ommu. Jamaliah u żewġha kienu żaru lit-tifla f’Ġunju li għadda u skoprew li hija binthom. Illum għandha 14-il sena. Fl-2011, tifla oħra Indoneżjana li ukoll kienet inġarret mill-mewġ tat-tsunami, reġgħet inqagħdet mal-ġenituri tagħha seba’ snin wara d-diżastru naturali. Din it-tifla ta’ 15-il sena kienet addottata minn mara ftit wara u kienet imġiegħla tittallab fit-toroq fiż-żmien li qattgħet mifruda mill-familja tagħha. It-tsunami tal-għada tal-Milied kien ħalla mal-230,000 ruħ mejta f’diversi pajjiżi fejn kien laqat, kif ukoll biljuni ta’ flus fi ħsarat. It-tsunami kien laqat il-provinċja ta’ Aceh li kienet l-eqreb lejn l-epiċentru ta’ terremot li kien kejjel 9.1 fuq l-iskala Richter u ħoloq mewġ għoli mal-10 metri. F’Aceh biss kienu nqatlu aktar minn 170,000 ruħ.